Verlegung Stolperstein – Ernestine Reinhard von Künstler Gunter Demnig
Angeregt von der Erinnerungskultur- Stolpersteine für Rosenheim Dr. med Thomas Nowotny.
I hob ma so meine Gedanken über einen Stolperstein g´macht. Und je mehr ma se damit befassst, ned nur mit dem Schicksal der Familie Reinhard desto mehr Gedanken macht ma se a über die heutige Zeit – Man lernt einfach ned dazua aus der Vergangenheit. De Zeitzeugen wern immer weniger um zu mahnen und´s vergessen nimmt seinen Lauf. 
Sehr geehrte Anwesende,
mia stehn heit do beinand, um innezhoidn. Den zu unseren Füßen liegt a kloana Stoana mid na Platt´n aus Messing. Des is koa riesiges Denkmal, es drängt se a ned auf. Und trotzdem hod der Stolperstein a gewaltige Kraft.
Wenn ma des Wort „Stolperstein“ hea’n, denk ma zuerst an a Hindernis. Aba dort stolpert ma ned mit de Füße, sondern man soi mit’m Kopf und mit’n Herz stolpern zum Erinnern und Gedenken.
Der Stoa bringt d’Gschicht wieda genau dohi z´ruck, wo’s passiert is: Nei in unsern Alltag. Er liegt vor uns an oan Platz mitt´n in unserer Gemeinde, do wo de Ernestine amoi a Dahoam war. Er erinnert uns dran, dass de Verbrechen vo de Nationalsoziallisten ned irgendwo weit weg o´gfanga ham. Sondern a do bei uns, in unseren Straß´n und Ortsteilen, sowia a in Wiesen.
Hinta de Millionen Opfer vo der Gewaltherrschaft steh´n unzählige einzelne Schicksale, de oft vergessen worn san. 
[bookmark: _GoBack]Von Gunter Demnig, der Erfinder vo dem Projekt, wurde zitiert aus dem Talmud „A Mensch is erst vergessen, wenn sei Name vergessen is.“
Und heit sorg ma dafür, dass der Name Ernestine Reinhard in Erinnerung bleibt.
Der Stoa is aba ned bloß a Blick zruck in d’Vergangenheit. Er is a Mahnmal für unsare Gegenwart und Zukunft. Damit ma den Namen auf’m Stoana lesn kenna, miaß ma uns obi beug’n. Gleichzeitig schärft uns hoffentlich der Blick nach unten d’Augen für des Hier und Jetzt.
Der Stoa mahnt uns: Schauts hi! Schützt de Würde vo jedem einzelnen Menschen. Wehrt’s de Anfäng vo Hass, Ausgrenzung und Rassismus ob – jeden Dog, a mitten in unserm eigenen Alltag.
Lasst’s uns den Menschen im Gedächtnis behalten. Und lasst’s uns gemeinsam dafür sorgen, dass unsere Gesellschaft a Ort vo Respekt und Menschlichkeit bleibt.

